32004R0186
L 029/6
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 186/2004 НА КОМИСИЯТА
от 2 февруари 2004 година
за изменение на Регламент (ЕО) № 1255/1999 на Съвета и Регламент (ЕО) № 2571/97 относно кодовете по Комбинираната номенклатура за бисквити с прибавка на подсладители, гофрети и вафли
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1255/1999 на Съвета от 17 май 1999 г. относно общата организация на пазара на мляко и млечни продукти (1), и по-специално членове 10, 15 и член 31, параграф 14 от него,
като има предвид, че:
(1)
Член 31 от Регламент (ЕО) № 1255/1999 урежда отпускането на възстановявания при износ за някои продукти, обхванати от регламента, ако те се изнасят под формата на стоките, включени в приложение II към него.
(2)
Член 4 от Регламент (ЕО) № 2571/97 на Комисията от 15 декември 1997 г. относно продажбата на масло по намалени цени и отпускането на помощ за сметана, масло и концентрирано масло за влагане в производството на сладкарски продукти, сладолед и други хранителни продукти (2), посочва кодовете по КН на крайните продукти, които отговарят на условията за прилагане на предвидените в същия регламент мерки.
(3)
В резултат от приемането на Регламент (ЕО) № 1789/2003 на Комисията (3), който изменя приложение I към Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и относно Общата митническа тарифа (4), в Комбинираната номенклатура бяха направени изменения по отношение на някои продукти.
(4)
Приложение II към Регламент (ЕО) № 1255/1999 и член 4 от Регламент (ЕО) № 2571/97 следва съответно да бъдат изменени.
(5)
Тези изменения следва да се прилагат по същото време, както Регламент (ЕО) № 1789/2003.
(6)
Регламенти (ЕО) № 1255/1999 и (ЕО) № 2571/97 следва съответно да бъдат изменени.
(7)
Мерките, предвидени в настоящия регламент, са в съответствие със становището на Управителния комитет по млякото и млечните продукти,
ПРИЕ НАСТОЯЩИЯ РЕГЛАМЕНТ:
Член 1
В приложение II към Регламент (ЕО) № 1255/1999 се заличава следният ред:
„1905 90 40
- - - Гофрети и вафли с тегловно съдържание на вода, превишаващо 10 %“
Член 2
В член 4, параграф 1, формула A, точка A1 от Регламент (ЕО) № 2571/97 кодовете по КН „1905 30, 1905 90 40“ се заменят с „1905 31, 1905 32“.
Член 3
Настоящият регламент влиза в сила в деня след публикуването му в Официален вестник на Европейския съюз.
Той се прилага от 1 януари 2004 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 2 февруари 2004 година.